ফেসবুক ব্যবহারকারীর সংখ্যা জ্যামিতিক হারে বৃদ্ধি পেলেও ব্যবহারে ব্যক্তিত্ব প্রকাশের বিষয়ে কিন্তু সচেতনতার অভাব প্রকট। অনেকে যথেষ্ট চিন্তা-ভাবনা না করেই ছবি বা বক্তব্য পোস্ট করেন। উদাহরণস্বরূপ, মেলবোর্ন থেকে এক বাংলাদেশি এক সাদা নারীর সঙ্গে একটি ছবি পোস্ট করলেন। ঘোষণা দিলেন, তিনি বিয়ে করেছেন। অনেক ‘অভিনন্দন’ ও ‘লাইক’ জুটল। পরে একই ব্যক্তি লিখলেন, আসলে ওই নারীর সঙ্গে তার বিয়ে হয়নি। তারা শুধু পর্ার্টিতে গিয়েছিলেন। মানুষ বিভিন্নরকম প্রতীকের সাহায্যে অর্থ প্রদান করে। এক একটি ছবি বা স্ট্যাটাস এক একটি প্রতীক, যার বিভিন্ন রকম অর্থ হতে পারে। শ্বেতাঙ্গ নারীর সঙ্গে ছবি পোস্ট করে একজন হয়তো প্রমাণ করার চেষ্টা করতে পারে একজনের সঙ্গীভাগ্যে অথবা এটি হতে পারে মনোযোগ আকর্ষণের চেষ্টা।